Linsnyltetråd

Linsnyltetråd (Cuscuta epilinum) er en ettårig, parasittisk urt i vindelfamilien.

Den slynger seg rundt vertsplantene og har sugeorganer (haustorier) som trenger inn i dem. Planten mangler klorofyll, og stengelen er bladløs. Linsnyltetråd skiller seg fra neslesnyltetråd ved at stengelen er lite forgreinet og gulaktig. Blomstene er små, femtallige, hvite eller gulaktige og sitter i runde hoder langs stengelen. Begerflikene er spisse. 

Linsnyltetråd er naturlig utbredt i Iran og Sentral-Asia. Den snylter på lin og har på grunn av lindyrking blitt spredt til Europa, Nord- og Øst-Afrika, Nord-Amerika, Argentina og Russlands fjerne østen. I Norge ble arten funnet flere ganger i Drammen og Trøndelag i perioden 1875–1900. Etter at lindyrking opphørte har linsnyltetråd forsvunnet fra Norge, Sverige og andre land.

Litteratur

Eksterne lenker 
 

Vindelfamilien
Klatreplanter
Arter som tidligere har stått på norsk rødliste